


МОТИВИ

Проектът на Постановление на Министерския съвет за изменение и допълнение на Наредбата за условията и реда за постигане сигурността на корабите, пристанищата и пристанищните райони, приета с Постановление № 374 на Министерския съвет от 2014 г. (наредбата) е изготвен в изпълнение на мярка № 86 от Плана за действие за 2023 г. с мерките, произтичащи от членството на Република България в Европейския съюз, приет с Решение № 57 на Министерския съвет от 25 януари 2023 г. С проекта на Постановление на Министерския съвет се цели осигуряване на правилното прилагане на Регламент  №  (ЕО) 725/2004 на Европейския парламент и на Съвета от 31 март 2004 г. относно подобряване на сигурността на корабите и на пристанищните съоръжения (ОВ, L 129 от 29 април 2004 г.), изменен с Решение на Комисията от 23 януари 2009 г. (ОВ, L 29 от 31 януари 2009 г.) и с Регламент (ЕО) № 219/2009 на Европейския парламент и на Съвета от 11 март 2009 г. (ОВ, L 87 от 31 март 2009 г.) (Регламент  № (ЕО) 725/2004).
Проектът е съобразен с измененията на чл. 60а от Закона за морските пространства, вътрешните водни пътища и пристанищата на Република България (обн., ДВ, бр. 104 от 2020 г.) (ЗМПВВППРБ), които  уреждат: 
1) промяна на приложното поле на Наредбата за условията и реда за постигане сигурността на корабите, пристанищата и пристанищните райони; наредбата следва да определи условията и реда за постигане сигурността на корабите и пристанищата по чл.  60а от ЗМПВВППРБ (морските пристанища Бургас и Варна);
2) премахване на изискването за издаване на удостоверение за съответствие на пристанището;
3) определяне на условията и реда за защита от нерегламентиран достъп и за работа с информацията, която се съдържа в оценките на сигурността и в плановете за сигурност на корабите, както и в оценките на сигурността, в докладите за начина на извършването им и в плановете за сигурност на пристанищата и пристанищните съоръжения.
Във връзка с гореизложеното проектът на Постановление на Министерския съвет за изменение и допълнение на Наредбата за условията и реда за постигане сигурността на корабите, пристанищата и пристанищните райони предвижда следните групи промени:
1. Промяна на наименованието на наредбата и на предметния обхват в чл. 1; в съответствие с законовата делегация в чл. 60а от ЗМПВВППРБ с наредбата се уреждат условията и редът за постигане сигурността на корабите и пристанищата по чл. 106а от ЗМПВВППРБ. 
2. Изменение на чл. 2 във връзка със създаването на нова Глава осма „а“, уреждаща условията и редът за защита от нерегламентиран достъп и за работа с информацията, която се съдържа в оценките на сигурността и в плановете за сигурност на корабите, както и в оценките на сигурността, в докладите за начина на извършването им и в плановете за сигурност на пристанищата и пристанищните съоръжения.
3. Изменение на чл. 8, чл. 78-79 и чл. 98-99 във връзка с определяне на Държавно предприятие „Пристанищна инфраструктура“ като орган за сигурност на пристанище по чл. 106а и на пристанищния оператор по чл. 116, ал.  2, т. 2-3 от ЗМПВВППРБ като орган за сигурност на пристанищно съоръжение. Предвижда се органът за сигурност на пристанище да обезпечи работата на съвета по сигурността на пристанище; органът за сигурност на пристанищно съоръжение да обезпечи работата на съвета по сигурността на пристанищно съоръжение.
4. Оптимизиране на състава на Съвета по морска сигурност в чл. 15. С предложеното изменение секретарите на съвета се предлага да бъдат намалени на един  секретар и един заместник-секретар от Министерството на транспорта и съобщенията.
5. Изменение на чл. 17, ал. 7 във връзка с определяне на мястото, в което се помещава временен кризисен щаб и посочване в чл. 17, ал. 11 на представителите, които могат да бъдат изпратени на мястото на събитието.
6. Определяне на срок за съхранение на Декларациите за сигурност пристанищно съоръжение – кораб и кораб – кораб, издавани съгласно образеца в Приложение III на Регламент (ЕО) № 725/2004  – в тази връзка се предлагат съответни промени в чл. 22-26.
7. Предвиждане на възможност за изпращане на електронно копие от документи и оригинален екземпляр за заявителя в чл. 71, чл. 74, чл. 89, чл. 95 – 96. Прецизиране на изискванията за издаване на пропуски в чл. 84, ал.  3, както и на изискванията в чл. 103 за извършване на изменение и/или допълнение в действащ план за сигурност на пристанищно съоръжение или на пристанище. 
8. Разширяване на състава на съвета по сигурност на пристанищно съоръжение по чл. 80 и съвета по сигурност на пристанище по чл. 100 с представител на съответната териториална структура на Държавна агенция „Национална сигурност“. В тази връзка се предлагат изменения в чл. 67, ал. 1, чл. 72, ал. 1, чл. 92, ал. 2, както и промяна в чл. 80, ал. 4, съгласно която по решение на съвета по сигурността на пристанището в състава на съвета могат да се привлекат и други експерти в областта на морската сигурност.
9. Отмяна на Раздел III „Издаване на удостоверение за съответствие на пристанището“ от глава шеста с чл. 124 – 125, както и на чл. 67, ал. 11 и чл. 149. Предложението е съобразено с премахване на законовото изискване за издаване на удостоверение за съответствие на пристанището и за преустановяване действието на издадените такива удостоверения, въведено със измененията в ЗМПВВППРБ (обн., ДВ, бр. 104 от 2020 г.), като по този начин се намалява административната тежест.
10. Разширяване на правомощията на призната организация по сигурността във връзка с издаване на Международното свидетелство за сигурност на кораба и Временно международно свидетелство за сигурност на кораба – в тази връзка се предлагат съответни промени в чл. 110, чл. 111, ал. 1, чл. 121, ал. 2, чл. 123 и чл. 126 и следващите. Предвижда се в договорът по чл. 133 с призната организация по сигурността да се включат клаузи в съответствие с изискванията на Кодекса за признатите организации (обн., ДВ, бр. 15 от 2017 г.) и циркулярно писмо MSC-MEPC.5/Circ.16 на Международната морска организация от 24 януари 2022 г. относно типово споразумение за оправомощаване на признати организации, действащи от името на администрацията.
11. Отмяна на глава осма „Постигане на сигурността на морските пристанища, които не попадат в обхвата на глава XI-2 на конвенция SOLAS, ISPS CODE, както и на пристанищата по вътрешните водни пътища“ с чл. 141 – 144 в съответствие с законовата делегация в чл. 60а от ЗМПВВППРБ.
12. Отмяна на текстове, дублиращи изисквания на Регламент (ЕО) № 725/2004  или ЗМПВВППРБ – в тази връзка се предлага да бъдат отменени чл. 12, чл. 13, чл. 94, ал.  1 и чл. 123, ал.1. Отмяна на приложения, както следва: Приложение № 1 към чл. 22, ал.  1, Приложение № 7 към чл. 124, ал. 1, Приложение № 8 към чл. 142, ал. 1 и Приложение № 9 към чл. 142, ал. 3. 
13. Предложения за корекции на технически грешки в чл. 74, ал. 5, чл. 87, ал. 2, т. 7, чл.  93, ал. 3, т. 2 и т. 9 и чл. 127-128. Редакционни промени в останалите текстове от наредбата във връзка с промяната в предмета на наредбата, осигуряване прилагането на  Регламент (ЕО) № 725/2004 и уеднаквяване на терминология.
14. Промени в административно наказателните разпоредби във връзка с изменение на чл. 121 от ЗМПВВППРБ, както и във връзка с промяната в предметния обхват на наредбата.
15. Промени в допълнителните разпоредби във връзка със създаване на ново понятие: „зони със свободен достъп“ и уеднаквяване на терминологията с понятията, използвани в Регламент (ЕО) № 725/2004. Предвиждане на преходни и заключителни разпоредби във връзка с преустановяване на действието на издадените удостоверения за съответствие на пристанище.
Предлаганият проект на постановление е свързан с въвеждане на изисквания на актове на вторичното право на Европейския съюз (Регламент № (ЕО) 725/2004 и Директива 2005/65/ЕО на Европейския парламент и на Съвета от 26 октомври 2005 г. за повишаване на сигурността на пристанищата (ОВ, L 310 от 25 ноември 2005 г.), изменена с Регламент (ЕО) № 219/2009 на Европейския парламент и на Съвета от 11 март 2009 г. (ОВ, L 87 от 31 март 2009 г.) (Директива 2005/65/ЕО), поради което е съгласуван на основание чл. 3, ал. 4, т. 1 от Постановление № 85 на Министерския съвет от 2007 г. за координация по въпросите на Европейския съюз с Работна група 9 „Транспортна политика”. Изготвена е таблица за съответствие на националното законодателство с изискванията на Директива 2005/65/ЕО.
Проектът на Постановление на Министерския съвет за изменение и допълнение на Наредбата за условията и реда за постигане сигурността на корабите, пристанищата и пристанищните райони няма да окаже въздействие върху държавния бюджет и не са необходими допълнителни разходи, трансфери и други плащания, за което е изготвена и приложена одобрена финансова обосновка в съответствие с чл. 35, ал. 1, т. 4, б. „б” от Устройствения правилник на Министерския съвет и на неговата администрация.
Изготвена е частична предварителна оценка на въздействието на проекта на акт, одобрена съгласно становището на дирекция „Модернизация на администрацията“ в Администрацията на Министерския съвет.
В съответствие с чл. 26, ал. 2-4 от Закона за нормативните актове и в изпълнение на чл. 35, ал. 2, т. 7 от Устройствения правилник на Министерския съвет и на неговата администрация, проектът на постановление, докладът, съгласуваната частична предварителна оценка на въздействието на проекта на нормативен акт и становището на дирекция „Модернизация на администрацията“ в Администрацията на Министерския съвет са публикувани на интернет страницата на Министерството на транспорта, и съобщенията и в Портала за обществени консултации на Министерския съвет. На заинтересованите лица е предоставена възможност да се запознаят с проекта на постановление и съпровождащите го документи и да представят писмени предложения или становища в 30-дневен срок от публикуването им. 

